|  |  |  |
| --- | --- | --- |
| Norges vassdrags- og energidirektorat  Postboks 5091 Majorstuen  0301 OSLO |  |  |
| |  |  |  | | --- | --- | --- | | Deres ref | Vår ref  23/1291- | Dato  14. september 2023 | |  | | | | | |

Fastsetting av utredningsprogram for strategiske konsekvensutredninger for vindkraft til havs

25. april 2023 leverte Norges vassdrags- og energidirektorat, NVE, forslag til 20 utredningsområder som kan være egnet for havvind, og to forslag til konsekvensutredningsprogram;

* Forslag til utredningsprogram for Vestavind F og Sørvest F som er utvidelser av de allerede åpnede områdene Utsira Nord og Sørlige Nordsjø II, og skal vurderes for mulig utlysning i 2025.
* Forslag til utredningsprogram for de øvrige 18 områdene.

Utredningsprogrammene og de identifiserte områdene er utarbeidet i samråd med en direktoratsgruppe bestående av NVE, Miljødirektoratet, Fiskeridirektoratet, Oljedirektoratet, Kystverket og Forsvarsbygg[[1]](#footnote-1). Gruppen ble ledet av NVE.

Forslagene til utredningsprogram ble sendt på høring 25. april, med høringsfrist 12. juni 2023. Forslagene til utredningsprogram har også vært på høring i Danmark, Sverige, Finland og Storbritannia, i tråd med SEA-protokollen artikkel 10. Basert på vurderinger av innspillene fra høringsinstansene og råd fra NVE vil Olje- og energidepartementet fastsette utredningsprogrammene.

**Vestavind B skal vurderes for utlysning i 2025**

NVE og direktoratsgruppen har anbefalt at bare Vestavind F og Sørvest F utredes med sikte på åpning og utlysning av prosjektområde i 2025. Departementet har likevel valgt å utrede Vestavind B som en del av utredningen for 2025-runden. Begrunnelsen for å inkludere Vestavind B i utredningsprogrammet for 2025-runden er todelt. En utredning gjennomført av NVE og Statnett i forbindelse med behandlingen av Trollvind viste at Kollsnes, blant annet med hensyn til kraftsituasjonen i bergensregionen, kan være et svært gunstig tilknytningspunkt for havvind. Videre er Vestavind B et område med mye eksisterende infrastruktur til havs og eksisterende kunnskap om ulike interesser i området. Departementet vil derfor at NVE utreder Vestavind B med sikte på åpning og utlysning av et prosjektområde i 2025.

**Fastsettelse av utredningsprogram for strategiske konsekvensutredninger**

Basert på vurderinger av innspill fra høringsinstansene og råd fra NVE, fastsetter Olje- og energidepartementet med dette to utredningsprogram for strategiske konsekvensutredninger for vindkraft til havs:

* De tre områdene Sørvest F, Vestavind B og Vestavind F skilles ut i en egen strategisk konsekvensutredning. Disse utredningene skal danne grunnlag for en åpningsprosess frem mot utlysning i 2025 (vedlegg 1).
* Strategisk konsekvensutredning for de 17 øvrige områdene (vedlegg 2).

**Oppdrag**

Departementet ber NVE om å gjennomføre strategisk konsekvensutredning i tråd med de to fastsatte utredningsprogrammene. I arbeidet skal NVE involvere direktoratene som har vært med i direktoratsgruppa, samt andre relevante direktorater og fagetater.

*Områder som skal utredes*

NVE skal utrede områdene Sørvest F, Vestavind B og Vestavind F med sikte på åpning og utlysning av prosjektområder innenfor disse områdene i 2025. Disse områdene skal utredes i tråd med utredningsprogram for Sørvest F, Vestavind B og Vestavind F, i vedlegg 1.

De øvrige områdene skal utredes i tråd med utredningsprogrammet for 17 områder, i vedlegg 2.

*Budsjett*

Det er bevilget 15 millioner kroner til strategisk konsekvensutredning i 2023. Øvrige direktorater og fagetaters bidrag til arbeidet skal dekkes under gjeldende rammer, med unntak av fagrapporter som bestilles eksternt. Bevilgning til arbeidet med de strategiske konsekvensutredningene i 2024 avhenger av Stortingets behandling av statsbudsjett for 2024.

*Frist*

Frist for å levere den strategiske konsekvensutredningen for områdene som skal inngå i 2025 runden er utgangen av november 2024.

Frist for å levere den strategiske konsekvensutredningen for de øvrige områdene er utgangen av juni 2025.

## Informasjon om den strategiske konsekvensutredningen

Havenergilova skal legge til rette for utnyttelse av fornybare energiressurser til havs i samsvar med samfunnsmessige målsetninger, jf. havenergilova § 1-1. Videre skal loven legge til rette for at energianlegg blir planlagt, bygd og disponert slik at hensynet til energiforsyning, miljø, sikkerhet, næringsvirksomhet og andre interesser blir ivaretatt, jf. § 1-1.

De strategiske konsekvensutredningene skal inkludere miljø- og samfunnsmessige forhold, herunder virkninger for andre næringsinteresser, jf. havenergilova § 2-2. Utredningene skal gjøres på et overordnet nivå, og har som mål å fremskaffe kunnskap som er relevant for beslutninger om utredningsområdene. Utredningene vil også belyse kunnskapsmangler.

Utredningene skal identifisere de mest sentrale potensielle konfliktene knyttet til de aktuelle områdene, samt vurdere kvaliteten på eksisterende kunnskapsgrunnlag om miljø- og samfunnsinteresser. Utredningene skal også fremskaffe nødvendig kunnskapsgrunnlag for vurderinger etter naturmangfoldloven kapittel II.

Utredningene skal belyse konsekvensene av eventuelle vindkraftutbygginger i de identifiserte områdene. Målet med de strategiske konsekvensutredningene er å fremskaffe et tilstrekkelig beslutningsgrunnlag for å kunne avgjøre om det ut fra hensyn til miljø eller andre areal- og næringsinteresser er akseptabelt å etablere havvind i de aktuelle områdene. Utredningene skal vurdere om områdene egner seg for etablering av havvind med hensyn til utsiktene til lønnsom utbygging, vurderinger av nettkapasitet og behov for eventuelle tiltak i nettet på land.

**Videre prosess etter strategisk konsekvensutredning**

Etter at en strategisk konsekvensutredning er gjennomført, vil Olje- og energidepartementet vurdere hvilke områder som kan åpnes, jf. [havenergilova](https://lovdata.no/dokument/NL/lov/2010-06-04-21) § 2-2. Ved åpning av områder skal avgjørelsen bygge på funn fra den gjennomførte strategisk konsekvensutredningen. Disse suppleres med tilleggsutredninger dersom den gjeldende strategiske konsekvensutredningen ikke gir et tilstrekkelig grunnlag for et åpningsvedtak. Dette kan for eksempel gjøres hvis det har kommet vesentlig ny kunnskap, eller hvis det er avdekket klare mangler i det eksisterende grunnlaget.

Med hilsen

|  |  |
| --- | --- |
| Anette Vehus Smedsvig (e.f.)  avdelingsdirektør | Kaja Irene Mathisen  seniorrådgiver |

Dokumentet er elektronisk signert og har derfor ikke håndskrevne signaturer

1. I starten var også Direktoratet for samfunnssikkerhet og beredskap med, men de gikk ut av gruppen da de ikke har arealinteresser til havs. Petroleumstilsynet har hatt en observatørrolle i gruppa. [↑](#footnote-ref-1)